b'\n_START_ARTICLE_\nPodmornica\n_START_PARAGRAPH_\nPodmornica je vsako pomorsko plovilo, ki je zmo\xc5\xbeno plutja pod in na morski gladini; po navadi plujejo pod morsko gladino, od tu tudi ime (podmornica -> pod + mor(je) + nicar)\n_START_SECTION_\nDinami\xc4\x8dno potapljanje\n_START_PARAGRAPH_\nV globinah nam balastni tanki ne omogo\xc4\x8dajo natan\xc4\x8dne lege, zato uporabimo dinami\xc4\x8dno potapljanje. S posebej oblikovanimi povr\xc5\xa1inami \xe2\x80\x93 plavutmi, pri dolo\xc4\x8deni hitrosti ustvarimo dinami\xc4\x8dni vzgon. Z vektorjem te sile lahko dolo\xc4\x8damo smer plovbe podobno kot to po\xc4\x8dnejo letala v zraku.\n_START_SECTION_\nAntika\n_START_PARAGRAPH_\nPrvi potop s podmornico naj bi opravil sam Aleksander Veliki, zaprt v steklen valj naj bi opazoval podvodno favno in floro. Iz antike je znan \xc5\xa1e Arhimedov potaplja\xc5\xa1ki zvon. Prvi prikaz podmornice v javnosti je predstavitev Nizozemca van Drebbla v Londonu, v Temzi leta 1620. Njegov zaprt lesen \xc4\x8doln se je potopil skupaj s kraljem Jakobom I. za nekaj zelo napetih minut pod gladino reke Temze.\n_START_SECTION_\n18. stoletje\n_START_PARAGRAPH_\nPrva voja\xc5\xa1ka podmornica v zgodovini je bila ameri\xc5\xa1ka podmornica Turtle iz leta 1775. To je bilo \xc5\xbeelodasto oblikovano podvodno plovilo na ro\xc4\x8dni pogon, ki ga je razvil ameri\xc5\xa1ki in\xc5\xbeenir David Bushnell. Podmornica je imela prostor za eno osebo. Turtle je bilo prvo neodvisno podvodno plovilo ter prvo podvodno plovilo, ki je za premikanje uporabljalo propeler. Med Ameri\xc5\xa1ko vojno za neodvisnost, je narednik Ezra Lee s Turtle 7. septembra 1776 neuspe\xc5\xa1no posku\xc5\xa1al potopiti britansko vojno ladjo HMS Eagle (1774). Eagle je bila admiralska ladja pri blokadi newyor\xc5\xa1kega pristani\xc5\xa1\xc4\x8da._NEWLINE_Leta 1800 je ameri\xc5\xa1ki in\xc5\xbeenir Robert Fulton v Franciji zgradil podobno podvodno plovilo na \xc4\x8dlove\xc5\xa1ki pogon. To podmornico je poimenoval Nautilus. Francija je leta 1804 projekt zavrgla, podobno pa so storili tudi Britanci, ki so se prav tako zanimali za Fultonov projekt.\n_START_SECTION_\n19. stoletje\n_START_PARAGRAPH_\nV 19. stoletju se je veliko ljudi ukvarjalo z razvojem podmornic, a glavni problem, pogon, je \xc5\xa1e vedno ostal. Poskusili so vse, od pare do \xc4\x8dlove\xc5\xa1kega pogona, kot tudi stisnjen zrak in shranjevanje energije v baterijah. Para je bila nevarna, ljudje se hitro iz\xc4\x8drpajo, zrak in elektrika pa nista zagotavljala velike avtonomije._NEWLINE_Ideja izumitelja Johna Hollanda je re\xc5\xa1ila zadnji ve\xc4\x8dji problem. Holland je v svojo podmornico vgradil motor z notranjim zgorevanjem, ki je zagotavljal dovolj energije za povr\xc5\xa1insko plovbo in polnjenje baterij, ki so bile vir energije pod vodo. Ob \xc5\xa1tevilnih porabnikih, ki so poleg pogona zahtevali elektri\xc4\x8dno energijo (ventili, \xc4\x8drpalke, grelci, dvigala, lu\xc4\x8di, navigacijska oprema,...), so se baterijska polja hitro izpraznila. Naloga kapitana je bila razpolagati z elektri\xc4\x8dno energijo in izbirati med vzdr\xc5\xbeljivostjo ali hitrostjo. Poleg kapacitete baterij je \xc4\x8das potopa reguliral tudi zrak v zaprtem trupu podmornice, ki ni dovoljeval kak\xc5\xa1nih dalj\xc5\xa1ih potopov, zato so prve podmornice bolj podvodne ladje, Ameri\xc4\x8dani so za to skovali izraz submersible. _NEWLINE_Prvi motorji v podmornicah so bili bencinski, imeli so dobro razmerje mo\xc4\x8d/te\xc5\xbea, le bencin je predstavljal veliko nevarnost. Nato so poskusili s kerozinom, nazadnje pa so vgradili dizelski motor, ki je \xc5\xa1e danes popularen med podmorni\xc5\xa1kimi pogoni. Problemi z dizelskimi motorji so bili v za\xc4\x8detku zanesljivost in razmerje mo\xc4\x8d/te\xc5\xbea, ter kasneje, v \xc4\x8dasu 1. sv. vojne tudi pomankanje odli\xc4\x8dnih MANovih motorjev na svetovnem tr\xc5\xbei\xc5\xa1\xc4\x8du.\n_START_SECTION_\nAmeri\xc5\xa1ka dr\xc5\xbeavljanska vojna\n_START_PARAGRAPH_\nMed ameri\xc5\xa1ko dr\xc5\xbeavljansko vojno sta obe strani uspe\xc5\xa1no uporabili ve\xc4\x8d razli\xc4\x8dnih modelov podmornic. Konfederacija je podmornice uporabljala pri napadu na unionisti\xc4\x8dne ladje, ki so blokirale ju\xc5\xbena pristani\xc5\xa1\xc4\x8da. V drugi polovici leta 1861 sta obstajali vsaj dve neimenovani konfederacijski podmornici. Prvo so opazili v James River v Virginiji, drugo pa v  New Orleansu.  Unionisti so se sprva zanimali za podmornice zgolj z vidika \xc4\x8di\xc5\xa1\xc4\x8denja podvodnih zaprek, v za\xc4\x8detku leta 1861 pa so za\xc4\x8deli razmi\xc5\xa1ljati tudi o njihovi uporabnosti pri napadu na sovra\xc5\xbeno ladjevje. Maja 1861 je francoski in\xc5\xbeenir Brutus de Villeroi v philadelphijskem pristani\xc5\xa1\xc4\x8du  preizkusil svojo podmornico Alligator, ki naj bi jo nato uporabljala mornarica unionistov._NEWLINE_Podatki o dejanskem obstoju in uporabi podmornic v ameri\xc5\xa1ki dr\xc5\xbeavljanski vojni so redki. Iz ohranjenih dokumentov pa je kljub vsemu razvidno, da je v vojni na obeh straneh sodelovalo ve\xc4\x8d kot dvajset razli\xc4\x8dnih podmornic .\n_START_SECTION_\n1. svetovna vojna\n_START_PARAGRAPH_\nTekma med Zdru\xc5\xbeenim kraljestvom in Nem\xc4\x8dijo, ter v Aziji med Rusijo in Japonsko je bila podlaga za nagel razvoj podmornic med vojno. Razglasitev embarga nad Nem\xc4\x8dijo je vodila k \xc5\xa1tevilnim izbolj\xc5\xa1avam podmornic, najprej za potrebe njihovega bolj\xc5\xa1ega delovanja proti sovra\xc5\xbenikovim vojnim ladjam, kasneje tudi proti sovra\xc5\xbenikovim trgovskim in potni\xc5\xa1kim ladjam. (primer: Lusitania)_NEWLINE_Razvoj je doletel tudi glavno oro\xc5\xbeje - torpedo. V ameri\xc5\xa1ki dr\xc5\xbeavljanski vojni je bil torpedo kovinski valj napolnjen z eksplozivom, z dokaj nezanesljivim poteznim ali \xc4\x8dasovnim pro\xc5\xbeenjem. Kasneje so torpedu dodali \xc5\xa1e lasten pogon in stabilizacijski sistem, namesto namestitve torpeda ob ladijski trup pa so izumili pnevmatske lansirne cevi. Ve\xc4\x8dina podmornic je v vojno vstopila z 18-pal\xc4\x8dnimi (457\xc2\xa0mm) ali 450\xc2\xa0mm torpedi, odvisno od merskega sistema dr\xc5\xbeave, premer je nara\xc5\xa1\xc4\x8dal, konec vojne pa so bili v uporabi 21-pal\xc4\x8dni (533\xc2\xa0mm) in 500\xc2\xa0mm torpedi. Nemci so takrat razvijali 600\xc2\xa0mm torpedo._NEWLINE_Topovi so se pojavili v ve\xc4\x8djem \xc5\xa1tevilu in standardni oboro\xc5\xbeitvi leta 1916, v 76\xc2\xa0mm, 88\xc2\xa0mm in 102\xc2\xa0mm izvedbi. Uporabljali so se predvsem za napade na trgovske ladje, ker je topovskega streliva ve\xc4\x8d. Podmornice so imele povpre\xc4\x8dno od 2-10 torpedov.\n_START_SECTION_\n2. svetovna vojna\n_START_PARAGRAPH_\nPrimer podmornice iz konca druge svetovne vojne je nem\xc5\xa1ka podmornica, razreda XXI, ki je pri\xc5\xa1la v uporabo leta 1944. Ta podmornica predstavlja najve\xc4\x8dji korak v razvoju tehnologije podmornic. Pred tem so bile podmornice namre\xc4\x8d na\xc4\x8drtovane za plovbo na gladini in so se potopile le za kraj\xc5\xa1e \xc4\x8dasovno obdobje (do 2 dni), profesor Hellmuth Walter pa je izdelal podmornico, ki je bila skonstruirana izklju\xc4\x8dno za podvodno premikanje. Projekt se je za\xc4\x8del konec leta 1942, ko so v Kriegsmarine sprevideli, da zavezniki po\xc4\x8dasi dobivajo premo\xc4\x8d na Atlantiku, nove podmornice naj bi zamenjale ostarele podmornice Tip VII in Tip IX, katerih osnove so datirale v \xc4\x8das prve svetovne vojne. Prvo so izdelali 19. aprila 1944, do konca vojne pa sta na bojne naloge izpluli samo dve podmornici tipa XXI, ve\xc4\x8d jih je bilo v gradnji._NEWLINE_Vse na njej je bilo novo, stari palubni topovi so bili zamenjani z novimi (protiletalskimi), ki so bili montirani na vsako stran stolpa, ve\xc4\x8dina mehanizmov je bila umaknjena pod lupino, klasi\xc4\x8den podest na stolpu pa so zamenjale tri lopute za opazovalce. Vse te izbolj\xc5\xa1ave so pripomogle k manj\xc5\xa1emu podvodnemu uporu. Te podmornice so uporabljale tudi nov tip torpeda, ki je deloval na principu sledenja zvoku ladijskega vijaka in motorjev. Ta tip podmornic ima vgrajen nov polnitveni sistem, ki omogo\xc4\x8da izstrelitev 18 torpedov v 20 minutah, Nemci pa so pri izgradnji teh podmornic uporabili tudi nov sistem gradnje po odsekih, ki je omogo\xc4\x8dal izdelavo odsekov v ve\xc4\x8d razli\xc4\x8dnih krajih v notranjosti Nem\xc4\x8dije. \xc4\x8cas gradnje so tako zmanj\xc5\xa1ali za 33\xc2\xa0%, na pribli\xc5\xbeno 300.000 delovnih ur.\n_START_SECTION_\nHladna vojna\n_START_PARAGRAPH_\nObstajal je nem\xc5\xa1ki na\xc4\x8drt, v katerem so podmornice oboro\xc5\xbeene z raketami V2, s katerimi bi nato bombardirali New York. A iz tega ni izhajal na\xc4\x8drt Ameri\xc4\x8danov, da zdru\xc5\xbeijo nesluteno mo\xc4\x8d raket velikega dosega s podmornico. Prvi poskusi so vsebovali predelano raketo V1, sedaj imenovano KUW-1 Loon, ki je vzletela s palube podmornice. Slaba stran tega je bil obvezen prihod na povr\xc5\xa1je. Dodali so radijsko vodenje in leta 1950 je projektil Loon vodeno preletel 195\xc2\xa0km. Rojen je voden podmorni\xc5\xa1ki projektil. Naslednik projekta Loon je projekt Regulus, s katerim je bila prva oboro\xc5\xbeena USS Tuny 1953. Projekt Polaris je prinesel veliko mo\xc4\x8dnej\xc5\xa1e balisti\xc4\x8dne rakete, sedanje vodene rakete Regulus pa so opustili, ker je prevladalo mi\xc5\xa1ljenje o potrebi prenosa velike jedrske mo\xc4\x8di na oddaljene cilje._NEWLINE_Revolucionarnost jedrskega pogona gre primerjati z revolucionarnostjo vgraditve motorja z notranjim zgorevanjem v prve podmornice. Obstajala je cela kopica razli\xc4\x8dnih eksoti\xc4\x8dnih pogonov, od peroksidnega do jedrskega, povsod pa je bilo potrebno prebroditi ogromno tehnolo\xc5\xa1kih ovir in te\xc5\xbeav. Za jedrski reaktor znanstveniki niso bili prepri\xc4\x8dani, \xc4\x8de se ga lahko prilagodi uporabi v podmornicah. Ameri\xc5\xa1ka mornarica je na pobudo Rossa Gunna odprla projekt Atomske baterije v Oak Ridge, Tennessee. Zaradi birokracije so projekt opustili, nekaj sodelujo\xc4\x8dih znanstvenikov in novi pobudnik Rickover pa je napisalo pismo generalu Nimitzu, ki je akcijo takoj podprl. Stari kopenski reaktorji so bili te\xc5\xbeki in veliki, saj so bili zgrajeni iz ogljikovih kock. Rickover je zato skonstruiral nov vodni visokotla\xc4\x8dno hlajeni reaktor. Uporabljal je vodo za upo\xc4\x8dasnjevanje nevtronov in kot sredstvo za hlajenje. Proizvedena para je poganjala parno turbino in tako proizvajala ogromno elektri\xc4\x8dne energije, ki so jo uporabljali tudi za razcep vode na vodik in kisik. Slednjega so uporabljali za dihanje na dolgih potopih. Edina stvar, ki je odslej omejevala podvodno plovbo je tako postala le koli\xc4\x8dina hrane na krovu._NEWLINE_Za USS Nautilus uporabijo preizku\xc5\xa1eno obliko razvito iz nem\xc5\xa1kega tipa XXI. 21. januarja 1954 je predsednikova \xc5\xbeena Mamie Eisenhower krstila prvo jedrsko podmornico, ki so jo poimenovali USS Nautilus._NEWLINE_Sovjeti svojo prvo jedrsko podmornico K3 splavijo leta 1958. Nastala je iz projekta 627(November), po na\xc4\x8drtih Pergudova in Dollezhala. Tej sledi \xc5\xa1e 12 napadalnih podmornic razdreda Kit. Enak reaktor so Rusi uporabili \xc5\xa1e pri projektih 658 (Hotel) in 659 (Echo). Oba razreda teh podmornic sta bila oboro\xc5\xbeena s protiladijskim sistemom velikega dosega. Hiter ruski razvoj je spro\xc5\xbeil veliko reakcijo v NATO paktu, kar je vodilo v tekmo podmorni\xc5\xa1kih velesil. Ena takih tekem je tudi tekma za osvojitev severnega te\xc4\x8daja. USS Nautilus je 23. julija 1958 od\xc5\xa1la na nalogo iz Pearl Harbourja in 3. avgusta zaplula 16 m pod debelim ledenim oklepom to\xc4\x8dno pod severnim polom. Novico je svet prejel 2 dni kasneje, ko je podmornica dosegla kraj, kjer se je lahko dvignila na povr\xc5\xa1je in oddala signal.\n_START_SECTION_\nPodmornice danes\n_START_PARAGRAPH_\nDesetletja uporabe jedrske energije so pokazale tudi nekatere slabe lastnosti jedrskih podmornic. Sam jedrski reaktor ima maso 1.500 t, primerljivo s celotno maso najve\xc4\x8djih podmornic iz druge svetovne vojne. Jedrskega pogona zaradi tega ne moremo uporabiti v manj\xc5\xa1ih, obalnih ali vohunskih podmornicah. Naslednja logi\xc4\x8dna stopnja v razvoju je uporaba nejedrskih od zraka neodvisnih pogonov, take podmornice sedaj gradijo evropske dr\xc5\xbeave (\xc5\xa0vedska tip A17S, Nem\xc4\x8dija tip 212 in 214).'